b'\n_START_ARTICLE_\nFortificaci\xc3\xb3 de Bo\xc3\xad\n_START_SECTION_\nDescripci\xc3\xb3\n_START_PARAGRAPH_\nDe l\'antic recinte emmurallat de Boi resten visibles el portal que donava a l\'antic cam\xc3\xad de Caldes (actualment sobre la pla\xc3\xa7a de l\'Esgl\xc3\xa9sia), la torre de l\'angle Nord-est, part de la torre Est i indicis de la cantonada Sud-est, trams del pany de muralla entre elles i un tram en forma de L, separat de la resta, entre els dos turons sobre els que, en part, es recolza la poblaci\xc3\xb3. Apareixen indicis de pany de muralla en un tram del carrer del mateix nom i a la fa\xc3\xa7ana Sud de les cases Rosa i Marco. Aquestes restes estan parcialment tapades per construccions com la Casa Torres (que ocupa tamb\xc3\xa9 l\'interior de la torre, havent-hi fet diverses obertures) i les cases Correies, Tomeva i Rosa. Al tram a\xc3\xafllat hi ha espitlleres._NEWLINE_Tota la vall de Bo\xc3\xad resta integrada en el municipi de Barruera, el qual compr\xc3\xa8n els pobles de Durro, Bo\xc3\xad, Ta\xc3\xbcll, Cardet, Coll i Erill-la-Vall, ultra el de Barruera. Bo\xc3\xad tingu\xc3\xa9 un castell medieval; en romanen restes. Devers el 1381, Bo\xc3\xad comptava amb 12 focs, i tenia per senyor el noble Arnau d\'Erill. El poble conserva alguns elements de l\'antiga fortificaci\xc3\xb3: restes de torres i de muralla, un portal... Aquesta torre, de planta quadrangular, mostra filades i carreuatge irregulars, i sens dubte manca del coronament que tindria. _NEWLINE_Els murs s\xc3\xb3n de carreus de pedra del pa\xc3\xads, reblats i disposats irregularment.  _NEWLINE_El Portal de la Muralla \xc3\xa9s un portal d\'acc\xc3\xa9s al nucli antic del poble de Bo\xc3\xad afegit a dos habitatges. L\'arcada \xc3\xa9s de mig punt i volta de can\xc3\xb3 apuntada a l\'interior. Dona a un pati estret que a la dreta t\xc3\xa9 una casa amb dos arcs de mig punt; per la qual, mitjan\xc3\xa7ant un pas per dessota de la casa, s\'arriba la resta del centre hist\xc3\xb2ric. Els murs s\xc3\xb3n de carreus de pedra del pa\xc3\xads, reblats i disposats irregularment.\n_START_SECTION_\nHist\xc3\xb2ria\n_START_PARAGRAPH_\nLa "villa de Bogin" \xc3\xa9s anomenada el 1064, en un conveni fet entre els comtes del Pallars (el Sobir\xc3\xa0 i el Jus\xc3\xa0). L\'any 1079 els homes de "Bugino" prestaren jurament de fidelitat al comte Ramon IV del Pallars. Amb posterioritat, i al llarg de diversos segles, predomin\xc3\xa0 ac\xc3\xad la senyoria dels Erill; al s.XVII, figuren aquestes terres com "del Comte d\'Erill". Romangueren en aquesta mateixa propietat fins a l\'extinci\xc3\xb3 dels senyorius (s. XIX)._NEWLINE_La Torre de la Muralla forma part del recinte emmurallat reconstru\xc3\xaft al segle XIII despr\xc3\xa9s de la seva destrucci\xc3\xb3. Actualment, a causa de les successives reformes que ha sofert el lloc, aquests murs gaireb\xc3\xa9 han desaparegut, i la torre resta sola, flanquejada per edificacions m\xc3\xa9s modernes.'